## Pravilnik o uvjetima koje moraju ispunjavati uzgojne organizacije za bavljenje uzgojem uzgojno valjanih životinja, te sadržaju očevidnika uzgojnih organizacija

### NN 164/2004 (26.11.2004.), Pravilnik o uvjetima koje moraju ispunjavati uzgojne organizacije za bavljenje uzgojem uzgojno valjanih životinja, te sadržaju očevidnika uzgojnih organizacija

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

2881

Na
temelju članka 40. stavka 3. i članka 43. stavka 2. Zakona o stočarstvu
(»Narodne novine« 70/97., 36/98. i 151/03.) ministar poljoprivrede, šumarstva i
vodnoga gospodarstva, donosi

## PRAVILNIK

### O UVJETIMA KOJE MORAJU ISPUNJAVATI UZGOJNE ORGANIZACIJE ZA BAVLJENJE UZGOJEM UZGOJNO VALJANIH ŽIVOTINJA, TE SADRŽAJU OČEVIDNIKA UZGOJNIH ORGANIZACIJA

Članak
1.

Ovim se
Pravilnikom propisuju uvjeti koje moraju ispunjavati udruge uzgajivača, savezi
uzgajivača i središnji savezi uzgajivača (u daljnjem tekstu: uzgojne
organizacije) za dobivanje suglasnosti za bavljenje uzgojem uzgojno valjanih
životinja, uvjeti za udru­živanje udruga u saveze, odnosno udruga i saveza u
središnji savez uzgajivača, te sadržaj očevidnika uzgojnih organizacija.

Članak
2.

Zahtjev
za dobivanje suglasnosti za bavljenje uzgojem uzgojno valjanih životinja
uzgojne organizacije podnose Ministarstvu poljoprivrede, šumarstva i vodnoga
gospodarstva (u daljnjem tekstu: Ministarstvo).

Članak
3.

Uzgojna
organizacija je pri podnošenju zahtjeva dužna priložiti:

–
uzgojni program sukladno članku 3. Zakona o stočarstvu,

–
zapisnik sa osnivačke skupštine uzgojne organizacije,

– popis osnivača i osoba zaduženih za zastupanje
uzgojne organizacije uz podatak o teritorijalnom djelovanju,

– statut,

– dokaz o broju i stručnoj osposobljenosti kadrova za
provođenje poslova uzgoja uzgojno valjanih životinja,

– dokaz o ispunjavanju prostornih i tehničko
tehnoloških uvjeta za obavljanje poslova uzgoja uzgojno valjanih životinja.

Uzgojna organizacija mora u statutu posebno propisati
na­čelo nediskriminacije među članovima.

Kada se zahtjevom traži suglasnost za osnivanje
saveza uzgajivača ili središnjeg saveza uzgajivača zahtjevu je potrebno
priložiti i ranije dobivene suglasnosti Ministarstva za bavljenje uzgojem
uzgojno valjanih životinja svake udruge koja će biti u članstvu saveza, odnosno
udruga ili saveza koji će biti u članstvu središnjeg saveza uzgajivača.

Članak 4.

Za obavljanje poslova uzgoja uzgojno valjanih
životinja, odnosno provedbe uzgojnog programa uzgojna organizacija mora imati
najmanje jednu osobu visoke stručne spreme poljoprivrednog usmjerenja –
stočarski smjer.

Zahtjevu je potrebno priložiti diplomu stručne osobe
i ugovor o obavljanju poslova iz stavka 1. ovoga članka.

Članak 5.

Uzgojna organizacija ispunjavanje prostornih i
tehničko tehnoloških uvjeta dokazuje podacima o:

– radnom prostoru koji omogućava provedbu svih
uzgojnih aktivnosti posebice vođenje matičnih knjiga, uzgojnih upisnika te
druge dokumentacije,

– računalnoj opremi koja daje mogućnost provedbe svih
uzgojnih aktivnosti, te osiguranu mogućnost za računalno povezivanje s
relevantnim informacijskim sustavima u stočarstvu, a omo­gu­ćava praćenje
podrijetla uzgojno valjanih životinja usklađeno s međunarodnim informacijskim
standardima,

– osiguranoj drugoj tehničkoj opremi koja se koristi
u provođenju uzgojnih aktivnosti,

– mogućnosti provođenja registracije podrijetla uzgojno
valjanih životinja poštujući pri tome propise o identifikaciji i registraciji
životinja cjelovitog sustava u Republici Hrvatskoj,

– mogućnosti vođenja propisane evidencije te zbirke
podataka s područja označavanja, rodoslovlja, razmnožavanja te drugih propisanih
evidencija, posebice podataka o izdanim rodovnicima te obavljanje potrebnih
provjera za ispis rodovnika ako vodi matične knjige,

– mogućnosti vođenja matičnih knjiga na način koji
osigurava kontrolu upisanih podataka.

Članak
6.

Uzgojna
organizacija mora zahtjevu priložiti podatke iz kojih je razvidno da ima
dovoljan broj životinja za provođenje uzgojnog programa za genetsko
unapređivanje vrste i/ili pasmine životinja ili da ima, ako je to potrebno,
dovoljan broj životinja za očuvanje pasmine u posjedu članova udruge na dan
podnošenja zahtjeva za izdavanje suglasnosti.

Kada se
zahtjevom traži suglasnost za osnivanje središnjeg saveza uzgajivača zahtjevu
je potrebno priložiti i dokaz o obuhvatu od najmanje 75% populacije uzgojno
valjanih životinja te pasmine u Republici Hrvatskoj.

Članak
7.

Svaki
uzgojni program mora, ovisno o ustrojstvu uzgojne organizacije, imati utvrđena
načela i pravila za:

1.
sustav registriranja podataka,

2.
utvrđivanje osobina pasmine,

3.
sustav registracije podrijetla,

4. sustav
određivanja uzgojnih ciljeva,

5.
sustav davanja podataka potrebnih za ocjenjivanje pasmine ili njezino očuvanje,

6.
sustav korištenja podataka o proizvodnosti životinja radi procjene uzgojne
vrijednosti,

7.
podjelu matične knjige na dijelove ako postoje različiti uvjeti upisa životinja
ili ukoliko postoje različiti postupci razvrstavanja životinja upisanih u
matičnu knjigu.

Članak
8.

Ispunjavanje
uvjeta iz ovoga Pravilnika za davanje suglasnosti za uzgoj uzgojno valjanih
životinja utvrđuje stručno povjerenstvo koje imenuje ministar poljoprivrede,
šumarstva i vodnoga gospodarstva.

Stručno
povjerenstvo se sastoji od tri člana.

Stručno
povjerenstvo razmatra podneseni zahtjev, nakon čega sastavlja zapisnik s
prijedlogom za davanje suglasnosti.

Na
temelju zapisnika Ministarstvo izdaje suglasnost za bavljenje uzgojem uzgojno
valjanih životinja.

Članak
9.

Ministarstvo
može uskratiti izdavanje suglasnosti za osnivanje nove uzgojne organizacije ako
za određenu pasminu već postoji jedna ili više priznatih uzgojnih organizacija
te ako bi to dovelo u opasnost očuvanje spomenute pasmine ili ugrozilo uzgojni
program postojeće uzgojne organizacije.

Članak
10.

Očevidnik
uzgojnih organizacija vodi se u Ministarstvu u pisanom obliku ili na
elektroničkom računalu.

U
očevidnik se upisuju sve uzgojne organizacije koje su dobile suglasnost
Ministarstva za bavljenje uzgojem uzgojno valjanih životinja nakon registracije
pri tijelu državne uprave.

Članak
11.

Očevidnik
uzgojnih organizacija sadrži sljedeće podatke:

1.
redni broj uzgojne organizacije,

2.
naziv uzgojne organizacije i sjedište uzgojne organizacije (mjesto, ulica i
broj),

3.
datum izdavanja suglasnosti za bavljanje uzgojem uzgojno valjanih životinja,

4. broj
rješenja o registraciji pri tijelu državne uprave,

5.
djelokrug rada uzgojne organizacije,

6. broj
članova pri osnivanju,

7. broj
uzgojno valjanih životinja prema vrsti i pasmini na dan podnošenja zahtjeva za
suglasnost,

8. ime stručne osobe koja će obavljati poslove uzgoja
uzgojno valjanih životinja, odnosno raditi na provedbi uzgojnog programa,

9. imena osoba ovlaštenih za zastupanje (ime, prezime
i svojstvo).

Članak 12.

Uzgojna organizacija je dužna prijaviti Ministarstvu
promjene u statutu, nazivu, sjedištu, djelatnosti koja se odnosi na uzgoj
uzgojno valjanih životinja, imenima stručnih osoba, imenima osoba ovlaštenih za
zastupanje, te promjene u uzgojnom programu.

Kod prijave promjene iz stavka 1. ovoga članka
uzgojna je organizacija dužna priložiti dokaze o izvršenoj promjeni.

Članak 13.

Uzgojne organizacije koje su dobile suglasnost za
bavljenje uzgojem uzgojno valjanih životinja po prijašnjim propisima dužne su
uskladiti svoje poslovanje s odredbama ovog Pravilnika do 1. listopada 2005.
godine i dostaviti Ministarstvu dokaze o usklađenosti.

Uzgojnim organizacijama koje do tada ne izvrše
usklađenje Ministarstvo će oduzeti suglasnost za bavljenje uzgojem uzgojno
valjanih životinja.

Članak 14.

Danom stupanja na snagu ovog Pravilnika prestaje
važiti Pravilnik o obliku i sadržaju očevidnika udruga uzgajivača uzgojno valjanih
životinja (»Narodne novine«, broj 1/98. i 28/98.).

Članak 15.

Ovaj Pravilnik stupa na snagu osmog dana od dana
objave u »Narodnim novinama«.

Klasa:
011-02/04-01/98

Urbroj:
525-1-04-1

Zagreb, 16.
studenoga 2004.

Ministar
**Petar Čobanković**, v. r.

Pravilnik, NN 164/2004-2881